35. schôdza NR SR - 11.deň - A. dopoludnia
Dátum: 2025-06-12
Poslanec: Ledecký, Vladimír (SaS)
Druh vystúpenia: Vystúpenie v rozprave

36. Vážený pán predseda, vážený pán podpredseda, vážené kolegyne, kolegovia, ja som chcel vystúpiť vo faktickej poznámke, ale asi by som to nestihol, a ešte, pardon, pán ombudsman, vážený pán ombudsman. Pani kolegyňa Kosová, akože myslím si, že ste povedali veľa vecí a som sa nad tým usmieval, lebo tak ako ste ich, o nich rozprávali, tak je to úplná pravda. Viete, ono je to s tými rómskymi osadami tak, že pokiaľ máte správne nástroje, tak tak, ako keď ich viete presvedčiť, že keď pôjdu k voľbám dostanú 500 euro, rovnako je to aj s tou národnostnou školou. Viete ich zmanipulovať veľmi jednoducho, že im nahovoríte, že budú mať nejaké výhody a oni potom na to pristúpia. Nevedia ísť do detailu, o čo sa jedná. Čiže áno, tá národnostná škola je hlúposť, my potrebujeme, aby tie deti sa naučili po slovensky, aby potom v tom ďalšom živote mohli komunikovať, lebo máme problém, že nechodia do materskej škôlky, sú len v tom rodinnom prostredí, kde sa hovorí rómsky a je logické, že prídu do prvého ročníka a nemajú rovnakú štartovaciu čiaru ako ostatné deti. To je normálne. A neviem, akým spôsobom, keď urobíme rómsku národnostnú školu, kedy tú bariéru vôbec prekonajú. Takže je to naozaj len, neviem, čo týmto spôsobom chcel ten štát riešiť, ale len poškodí. Ale ja chcem pána ombudsmana poprosiť, aby sa naozaj venoval tejto téme, máme, keď hovoríme o Rómoch, o vylúčených rómskych komunitách, tak naozaj neni to formálne, že by sme sa mali venovať hlavne deťom, lebo ja keď som nastúpil za starostu, niekedy v ´98. roku, tak nielen v našej obci, ale všade bola stopercentná nezamestnanosť, čo je logická, lebo 30-percentná nezamestnanosť bola v regióne, tak tí Rómovia, keďže nemajú sociálne kontakty a tak ďalej, sú na tom výrazne horšie, vzdelanie, hygienické podmienky, tak mali tú stopercentnú nezamestnanosť. Dneska už to nie je pravda. Dneska už to nie je pravda a keby sme sa naozaj tomu problému venovali, tak dneska je ten problém vyriešený. A to, že je to tak, tak akože choďte sa pozrieť na stredné školy v našom regióne. Ja som tu už dvakrát spomínal zdravotnícku školu. Výrazné percento budúcich zdravotných sestier sú rómskeho pôvodu, pretože jednoducho dostali priestor v tej škole, že sa učili na jednotky, dvojky, trojky, zobrali ich na tú školu, tú školu dokončili a dneska ošetrujú pacientov v nemocniciach. Toto je najlepšia cesta. Ale viete, pokiaľ my stále máme 5,5-tisíc detí na dvojzmennej prevádzke, spravidla sú to rómske deti, prečo to nevieme vyriešiť? Akože keď je raz dvojzmenná prevádzka, neviem, či existuje nejaká štúdia, rád sa opieram o fakty, ale vám garantujem, že v tej dvojzmennej prevádzke majú totálne zhoršené výsledky jak v tej jednozmennej. A nebudem vám vysvetľovať prečo. Ďalšia vec, nie je normálne, že my tu v Národnej rade, hej, schválime zákon, že od troch rokov musia deti chodiť do materskej škôlky a starosta má pripravený pozemok, stavené povolenie, žiadosť na európske zdroje, pošle ju do vyhlásenej výzvy a príde odpoveď, že fajn, že všetko je v poriadku, ale finančné zdroje došli. Na to finančné zdroje došli? Sú normálni? A taký starosta, ktorý jeden z desiatich, samozrejme, sa o to pobije a obchádza tie úrady, tak dokáže to ešte, že niekoho vyškrtnú a jeho tam dajú, ale naozaj máme lokality, kde tá materská škola nie je. A ako chceme, aby tie deti zase, keď prídu do tej základnej školy, mali rovnakú štartovaciu čiaru? A tretí dôležitý problém je teplá strava. My, náš štát ekonomicky podporuje tých, čo podávajú suchú stravu, bo nie sú na tom ekonomicky znevýhodnení a viete, je lepšie na suchý rožok natrieť maslom, alebo suchý rožok, dať medzi to salámu, ako navariť obed. Však, preboha, sa nad tým zamyslime. A viete, máme kopu, a tento problém vieme vyriešiť raz-dva. Nič by nás nestál dokonca. Lebo máme kopu jedální, ktoré nie je vyťažená kapacita a tri kilometre odtiaľ máme obed, čo podávajú suchú stravu. Len to nejakým spôsobom treba zmanažovať, aby tá jedáleň varila aj pre túto školu. A ja si myslím, že či ministerstvo školstva alebo splnomocnenec vlády, keď sa tomu problému začnú venovať, tak ten problém vedia vyriešiť. A ide tam len o to, aby tie deti mali presne tie isté podmienky, nech je akejkoľvek farby pleti. A vy sa potom čudujete, že ten rodič nerómsky zoberie to dieťa na inú školu. No jasne, že zoberie, keď je tam dvojzmenná prevádzka, keď tam nemá teplú stravu, tak jasné, že zoberie, má tú možnosť voziť ho do nejakej inej obce, tak ho vozí. Rómovia tú možnosť zväčša nemajú. Takže je to, je to problém, ktorému by sme sa mali venovať, investovať, momentálne máme na riešenie tohto problému z európskych zdrojov 907 miliónov. Deväťstosedem miliónov. Keď pripočítame spoluúčasť, tak je to viac ako jedna miliarda. Je to jedna dvanástina celého európskeho rozpočtu, ktorý ide na Slovensko na programovacie obdobie. Jako ja si myslím, že máme všetko, čo na to potrebujeme, len povedať, že toto ideme riešiť. Ale viete, keď ja pozriem, že z týchto peňazí je napríklad tam pripravená, alebo idú pripraviť štúdiu, že aký vplyv má zavedenie vody do vylúčených rómskych komunít. Na to vám treba štúdiu? Ste sa zbláznili? Po prvé, vám nájdem desať štúdií, ktoré boli robené v priebehu rokov a, po druhé, však toto je snáď každému jasné. Alebo idú robiť nejaký návrh na ministerstve, ako zmeniť školské obvody, aby zabránili vylúčeniu. Tak v prvom rade o tom rozhoduje samospráva. A vy asi neviete, ako funguje samospráva, lebo tí poslanci naozaj tie školské obvody, to je problém, ktorému sa venujú. A teraz si predstavte, že príde z ministerstva nejaký návrh, tak bude mať presne opačný účinok, len naštve tých poslancov, lebo tí poslanci si povedia, oni sa zbláznili? Oni snáď vedia lepšie, ktorá ulica má ísť do ktorej školy, alebo ktorá časť obce? Alebo to ministerstvo by malo povedať rovno, dobre, tak ideme zobrať kompetencie samospráve miest a obcí a my o tom budeme rozhodovať, ale nie takýmto spôsobom. Tento spôsob je zlý a len tých ľudí naštve, tak to celé nejde, tak to nefunguje, inak to treba robiť. A buď to len niekto si tam napísal, lebo chce na tom peniaze nejaké zobrať, alebo to niekto napísal, kto naozaj sedí za tým symbolickým zeleným stolom a nerozumie, ako fungujú regióny. Takže chcel som aj ja upozorniť na tento problém, ktorý vieme riešiť, máme naňho peniaze, na niektoré veci nám netreba peniaze, len sa tomu venovať. A moja posledná vetu bude: Pokiaľ budú ľudia a deti v týchto lokalitách piť vodu z potoka, nebudujme mediálne domy, lebo naozaj zabezpečiť vodu a teplú vodu a pitnú vodu, je dôležitejšie ako nejaký mediálny dom. Ďakujem.